ວິກິດການໃນ Ivory Coast ອາດກາຍເປັນ ການຂ້າລ້າງເຊື້ອຊາດ
ນັກການທູດ Ivory Coast ເຕືອນວ່າ ສະຖານະການອາດກາຍເປັນ ສົງຄາມຂ້າລ້າງເຊື້ອຊາດເຜົ່າພັນ
ເອກອັກຄະລັດຖະທູດຄົນໃໝ່ຂອງ Ivory Coast ຫຼື Cote d’Ivoire ປະຈຳອົງການສະຫະປະຊາຊາດກ່າວ ໃນວັນພຸດວານນີ້ວ່າ ການຜິດຂ້ອງຕ້ອງຖຽງ ທີ່ຍັງດຳ ເນີນຢູ່ຕໍ່ມາກ່ຽວກັບວ່າ ຜູ້ໃດເປັນຜູ້ຊະນະການເລືອກ ຕັ້ງປະທານາທິບໍດີ ໃນເດືອນແລ້ວນັ້ນ ກໍາລັງຜັກດັນ ໃຫ້ປະເທດຂອງທ່ານ ຫຍັບໃກ້ເຂົ້າໄປສູ່ການຂ້າລ້າງ ເຊື້ອຊາດເຜົ່າພັນ ທ່ານ Youssofou Bamba ໃຫ້ທັດສະນະດັ່ງກ່າວ ທີ່ນະຄອນນິວຢອກ ຫຼັງຈາກໄດ້ນຳສະເໜີສານແຕ່ງ ຕັ້ງທ່ານ ຕໍ່ເລຂາທິການໃຫຍ່ອົງການສະຫະປະຊາຊາດ ທ່ານ Ban Ki-moon ທ່ານ Bamba ໄດ້ຖືກແຕ່ງຕັ້ງໂດຍທ່ານ Alassane Ouattara ທີ່ທາງອົງການສະຫະປະຊາ ຊາດແລະປະຊາຄົມນາໆຊາດຮັບຮູ້ວ່າ ເປັນປະທານາທິບໍດີຂອງ Cote d’Ivoire ນັ້ນ ທັງທ່ານ Ouattara ແລະປະທານາທິບໍດີ Laurent Gbagbo ຕ່າງກໍກ່າວວ່າ ຕົນເປັນ ຜູ້ຊະນະການເລືອກຕັ້ງປະທານາທິບໍດີຮອບສອງໃນວັນທີ 28 ພະຈິກຜ່ານມາ ທ່ານ Gbagbo ໄດ້ປະຕິເສດບໍ່ຍອມອອກຈາກຕຳແໜ່ງ ແລະອົງການສະຫະປະຊາຊາດ ເວົ້າວ່າ ການຕໍ່ສູ້ຍາດແຍ່ງອຳນາດໄດ້ເຮັດໃຫ້ມີຜູ້ເສຍຊີວິດໄປແລ້ວຫຼາຍກວ່າ 170 ຄົນ ຂະນະດຽວກັນ ບັນດາຜູ້ນຳຂອງປະເທດ ໃນເຂດອາຟຣິກາຕາເວັນຕົກ ກ່າວໃນວັນພຸດ ວານນີ້ວ່າ ພວກຕົນໄດ້ຕັດສິນໃຈ ຈະບໍ່ທຳການແຊກແຊງ ທາງທະຫານ ໃນເວລານີ້ເທື່ອ ຂະນະທີ່ພວກທູດຈາກກຸ່ມປະຊາຄົມເສດຖະກິດແຫ່ງອາຟຣິກາຕາເວັນຕົກຫຼື ECOWAS ມີແຜນການທີ່ຈະເຈລາຫາລືເພີ່ມຕື່ມກັບທ່ານ Gbagbo